cimer

vonal**HÉVÍZ VÁROS JEGYZŐJE**

8380 Hévíz, Kossuth Lajos u. 1.

Iktatószám: HTO/962-1/2015.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2015. június 25-ei nyilvános ülésére**

**Tárgy:** Tájékoztató az idegenforgalmi adókötelezettség teljesítésének helyszíni ellenőrzési tapasztalatairól

**Az előterjesztő:** dr. Tüske Róbert jegyző

**Készítette:**  Panka-Kovács Melinda hatósági ügyintéző

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

dr. Tüske Róbert

jegyző

**1.**

**Tárgy és tényállás ismertetése**

Tisztelt Képviselő-testület!

Az idegenforgalmi adó jogi környezetét a helyi adókról szóló 1990. évi C törvény (továbbiakban: Htv.) szabályozza. A törvény alapján az önkormányzat képviselő-testülete rendelettel vezetheti be illetékességi területén az idegenforgalmi adót, állapíthatja meg annak mértékét, valamint a törvényben meghatározott mentességeket további mentességekkel történő kibővítését. A Htv. felhatalmazása alapján Hévíz Város Önkormányzat Képviselő-testülete a helyi adókról szóló 4/2010. (II. 10.) rendeletével (továbbiakban: Har.) bevezette az idegenforgalmi adót, valamint 15/2010. (VI. 30.) rendeletével (továbbiakban: Vhr.) szabályozta az adó beszedésére kötelezettek bejelentési, nyilvántartás vezetési kötelezettségét. Az általános eljárási szabályokat az adózás rendjéről szóló 2003. évi XCII. törvény (továbbiakban: Art.) szabályozza.

Az idegenforgalmi adóval kapcsolatos kötelezettség teljesítését az önkormányzati adóhatóság ellenőrzi. Az ellenőrzés feladatát megbízólevéllel rendelkező adóellenőrök látják el. 2015. év során az eddig lefolytatott ellenőrzésekben a hatósági osztály részéről 5 fő vett részt (gépjárműadó ügyintéző, iparűzési adóügyintéző, idegenforgalmi adóügyintéző, építményadó ügyintéző, és hatósági ügyintéző). Az ellenőrzéseket a hivatali egyéb feladataik mellett végzik. Minden ellenőrzés alkalmával 2 fő adóellenőr volt jelen. Az ellenőrzésekről jegyzőkönyv készült. Amennyiben az ellenőrzés jogszabálysértést nem tárt fel, az eljárás a jegyzőkönyv átadásával lezárult. Az adóbeszedésre kötelezett a jegyzőkönyv megállapításaira a jegyzőkönyv átvételét követő 15 napon belül írásban észrevételt tehet. Ezen lehetőséggel a szállásadók nem éltek. Jogszabálysértés esetén az eljárás megindításától számított (helyszíni ellenőrzés időpontjától) 30 napon belül szükséges az eljárást lefolytatni.

Az idei évben 80 alkalommal történt idegenforgalmi adókötelezettség teljesítésének helyszíni ellenőrzése, ebből 14 esetben jogszabálysértés került megállapításra, ezen eredmény százalékos megoszlását szemlélteti az alábbi diagram.

A jogszabálysértések a Vhr. rendelkezéseinek be nem tartásából adódtak.

A Vhr. 2.§ (1) bekezdése alapján a szállásadónak a Vhr. 1. számú mellékletében meghatározott formátumú idegenforgalmi adó nyilvántartó könyvet (a továbbiakban: vendégkönyv) kell vezetnie. A Vhr. 4.§ (2) bekezdése szerint "A vendégkönyvbe a vendég érkezésekor haladéktalanul fel kell jegyezni a vendég nevét, valamint az érkezés időpontját." Valamennyi jogszabálysértés ezen pontra való hivatkozással került megállapításra.

A Vhr. 3. § (4) bekezdése az Idegenforgalmi Adó Nyilvántartó Könyv tárgyévet követő év január 31. napjáig az önkormányzati adóhatóságnál történő bemutatását írja elő. Ezen kötelezettség elmulasztását - a vendégek be nem jegyzésének elmulasztása mellett - 1 esetben állapítottuk meg. Ez az alacsony szám köszönhető annak is, hogy 2015. január 9. napján a szállásadók részére levél került kézbesítésre, mely tartalmazta a záradékolási kötelezettségre való felhívást is, illetve az önkormányzat honlapján, a Hévízi Televízióban, és a Forrás újságban is megjelent záradékoltatási kötelezettség témájú hirdetmény. A tavalyi évben záradékoltatás elmaradása miatti jogszabálysértés tömegesen fordult elő, emiatt 2014. nyarán minden mulasztó felszólítást kapott a záradékolásra. Valószínűsíthető, hogy a szállásadók ezért fokozottan figyeltek ezen rendelkezés betartására.

Az Vhr. 6. §-a szerint: "Az a szállásadó, aki bejelentési, nyilvántartás vezetési kötelezettségét nem teljesíti, az adózás rendjéről szóló törvényben meghatározott mulasztási bírsággal sújtható."

Az Art. 172. § (1) alapján "a magánszemély adózó 200 ezer forintig, más adózó 500 ezer forintig terjedő mulasztási bírsággal sújtható, ha

e) a jogszabályokban előírt bizonylatok kiállítását, illetve könyvek, nyilvántartások vezetését elmulasztja."

Fentiekben leírtak alapján 3 adóbeszedésre kötelezett kapott a jegyzőkönyv alapján jogszabálysértő gyakorlat megszüntetésére szóló felhívást, 8 esetben került mulasztási bírság kiszabásra összesen 200.000 Ft összegben.

3 adóbeszedésre kötelezett esetében még nem került határozat kibocsátásra, mivel a jegyzőkönyv megállapításaira vonatkozó észrevétel tételére nyitva álló határidő – az előterjesztés készítésének időpontjában - még nem telt le.

Az alábbi táblázat mutatja be a kereskedelmi és egyéb szálláshelyeken végzett ellenőrzések és a feltárt jogszabálysértések arányát, valamint a vendégkönyvbe be nem jegyzett vendégek számát.

|  |  |  |  |  |
| --- | --- | --- | --- | --- |
| Megnevezés | Ellenőrzések száma | Jogszabály-sértések száma | Az ellenőrzések számához viszonyítva a jogszabálysértések aránya | Vendégkönyvbe be nem jegyzett vendégek száma |
| Kereskedelmi szálláshely | 15 | 4 | 27% | [[1]](#footnote-1)\*17 |
| Egyéb szálláshely | 65 | 10 | 15% | 26 |
| Összesen | 80 | 14 | 18% | 43 |

A kereskedelmi szálláshelyeket kimutatatott magas jogszabálysértési arányszám magyarázatához tartozik, hogy ezen típusú szálláshelyek közül elsősorban azokat vontuk ellenőrzés alá, ahol a korábbi években is szabálytalanságok kerültek megállapításra.

Az ellenőrzések eredményeként nem a mulasztási bírságból befolyó bevételnövelését kívánjuk elérni, hanem az „ellenőrzési jelenléttel” a szállásadók jogkövető magatartásra történő ösztönzése a cél.

Ahol szabálytalanságok feltárása történt, ott minden esetben utóellenőrzésre kerül sor.

Korábbi Pénzügyi, Turisztikai és Városfejlesztési Bizottsági ülésen felvetődött a társasházakban található egyéb szálláshelyek ellenőrzésének szükségessége. Az eddigi ellenőrzések során 11 ellenőrzés került lefolytatásra társasházban, ezen ellenőrzést megkönnyítette, hogy a társasházban portaszolgálat működött, így a vendégkönyvek a helyszínen megtalálhatóak voltak.

Több társasházba is történt ellenőrzési kísérlet, de ahol nem működött portaszolgálat ott meghiúsult az ellenőrzés, mivel nem sikerült oda bejutni. Cél az ellenőrzések során, hogy a vendégeket az eljárás során ne „zavarjuk”. A társasházi ellenőrzéseknél, mivel 1-1 lakásról van szó, valószínűleg a vendéget és nem a szállásadót találnánk a szálláshelyen. Telefonon történő egyeztetés alapján lehetőség nyílik a társasházi lakásban működő szálláshely ellenőrzésére, melynek várhatóan eredményeképpen (a felkészülési idő miatt) a jegyzőkönyvben rögzítésre kerül, hogy „az ellenőrzés jogszabálysértést nem tárt fel”.

Az adóellenőrzések során mindig biztosításra került, hogy legalább az egyik ellenőr beszéljen idegen nyelvet (német, orosz).

Az előterjesztés elkészítésekor 471 db egyéb szálláshelyet és 37 kereskedelmi szálláshelyet tartalmaz a szálláshely nyilvántartás. Optimális eset lenne, ha minden szálláshely ellenőrzésére az idei évben sor kerülne.

Mivel az ellenőrzést jelenleg a hatósági osztályon egyéb feladatot is ellátó köztisztviselők végzik - a nyári szabadságok, illetve a hivatalban történő elérhetőség-, egymás helyettesítésének biztosítása, miatt – az idegenforgalmi főszezonban a jelenlegi ellenőrzési struktúra megmaradása esetén az ellenőrzés várhatóan nehézségbe fog ütközni.

Az idegenforgalmi adóellenőrzések 2015. évi további rendjére vonatkozó tervünk a következő:

* növeljük az ellenőrzések számát
* az adóbeszedésre kötelezettek által elkövetett mulasztásokat azok súlyuktól függően bírságolni fogjuk
* pl. ha nincs záradékoltatva az Idegenforgalmi Adó Nyilvántartó Könyv, az várhatóan egy azonos összegű bírság kiszabását alapozza meg
* abban az esetben, ha vagy önálló szabálytalanságként vagy egyéb szabálytalanság mellett a vendég nincs beírva az Idegenforgalmi Adó Nyilvántartó Könyvbe, abban az esetben a vendégek számától és az esetleges további szabálytalanságtól függő súlyozott bírság kerül megállapításra
* abban az esetben, ha az adóbeszedésre kötelezett nem nyújtott be bevallást és még a befizetéssel is elmaradása van, ilyen esetben is súlyozott bírságolás várható.

Az ellenőrzések során továbbra is kiemelt hangsúlyt fogunk helyezni a helyszíni ellenőrzésre, melyet a szabályokat betartva köztisztviselők fognak végezni. A személyi létszám kapacitása és az ellátandó napi feladatok azonban ezen ellenőrzések számát behatárolják.

A helyszíni ellenőrzés mellett nagyobb hangsúlyt fogunk helyezni az olyan ellenőrzésekre, amikor az adó befizetésére kötelezett kerül berendelésre, beidézésre az adóhatósághoz olyan esetekben, amikor az ellenőrzés célja így is elérhető. Ilyen eset tipikusan a bevallások és befizetések ellentmondásainak feltárása, az Idegenforgalmi Adó Nyilvántartó Könyv elmaradt záradékoltatásának pótlása.

Kérem a Tisztelt Képviselő-testületet a tájékoztató elfogadására.

**2.**

**Határozati javaslat**

Hévíz Város Önkormányzat Képviselő-testülete az idegenforgalmi adókötelezettség teljesítésének helyszíni ellenőrzési tapasztalatairól szóló tájékoztatót elfogadja és egyetért az önkormányzati adóhatóság által bemutatott idegenforgalmi adókötelezettség ellenőrzésére vonatkozó ellenőrzési irányokkal.

Felelős: dr. Tüske Róbert jegyző

Határidő: folyamatos és 2015. december 31.

**3.**

**Bizottsági állásfoglalás**

**4.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Fábiánné Hoffman Márta** | **Hatósági osztályvezető/** |  |  |
| **Panka-Kovács Melinda** | **hatósági ügyintéző**  **előterjesztés készítője** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |

1. \* Nem teljes adat, az egyik kereskedelmi szálláshelyen a jegyzőkönyvből nem lehet megállapítani a be nem írt vendégek számát. [↑](#footnote-ref-1)